Ring Djursland

Ring Djursland er et motorsportsanlæg beliggende ved landsbyen Pederstrup, få kilometer nordøst for Tirstrup Lufthavn, i Syddjurs Kommune. Det er en af blot 3 asfaltbaner i Danmark, der bliver brugt til at køre motorløb. De to andre er Padborg Park og FDM Jyllandsringen.

Ud over motorsportsløb bliver anlægget brugt til trackdays, MC-kurser, kurser i køreteknik og til køreskoleundervisning.

Ring Djursland er ejet af Tradium Transport Uddannelsescenter Djursland.

Banen 
Ring Djursland har en banelængde på 1752 meter med 2 venstresving og et højresving. Det gør det til den korteste af de danske asfaltbaner. På sit smalleste sted er banen 9 meter, mens den er 18 meter på sit bredeste.

Banen er karakteriseret ved et teknisk og udfordrende layout med en kombination af hurtige sving, langsomme hjørner og en niveauforskel på 15 meter mellem den højeste og laveste punkt.

Navngivne dele af banen inkluderer Trapperne før sving 1, hvor banen først falder og derefter stiger, Depotsvinget i sving 3 og Skoven i svingkombinationen 4 og 5, som ofte er afgørende for en hurtig omgangstid på banen.

Historie 
Ring Djursland åbnede den 29. august 1965 på initiativ af Jens Christian Legarth, der også designede det originale banelayout, der dengang kun var på 800 meter med en langside på blot 250 meter og tre højresving og et venstresving.

I banens første levetid var det Aarhus Automobil Sport, der stod for løbsarrangementerne. Til åbningsløbet havde banen besøg af standardvogne, gruppe 4 sportsvogne og Formel 3-biler. Jens Christian Legarth deltog selv som Formel 3-kører og vandt første heat i klassen samt hurtigste omgangstid på blot 27 sekunder.

Allerede til 1966-sæsonen blev Ring Djursland udvidet med et hårnålesving og en flytning af det længste sving længere mod øst.  I 1967 var banen scene for den alvorligste ulykke i dansk motorsport. Det tog livet af Jens Christian Legarth og kvæstede yderligere 5 personer.

Ring Djursland skiftede ejer i 1969, hvor Annie Legarth solgte banen til sin far, Gunnar Henriksen. Han igangsatte en række forbedringer af banen og opkøbte flere arealer til depot og parkering. Men allerede få år senere solgte han banen videre til Ancher Larsen.

Den nye ejer havde mange planer med banen. Asfaltbanen skulle suppleres med både en jordbane og en motocrossbane, ligesom der skulle opføres et cafeteria, mens kørselsretningen skulle ændres til at gå imod uret. Ikke alle planerne blev til virkelighed, men allerede i 1970 var der sket flere forandringer.

Aarhus Motor Klub Autosport overtog den sportslige afvikling af løbene efter Djurslands Automobil Sports Klub, og kørselsretningen var blevet ændret. Banen fik også et nyt forløb, idet der blev lavet et nyt sving lige inden Trapperne. Det resulterede i en samlet banelængde på godt 1450 meter. Den nye kørselsretning holdt kun en enkelt sæson, og i 1971 var alt tilbage ved det gamle.

Da 1972-sæsonen sluttede, fik Ring Djursland igen en ny ejer, da Ancher Larsen solgte banen til René Koors, hvorefter Ancher Larsen selv fortsatte som ansat vicevært. René Koors byggede i de efterfølgende år den første store bygning på Ring Djursland, som bl.a. blev brugt til dæklager, mens taget ved flere lejligheder blev anvendt som tilskuerpladser.

Oliekrisen og den efterfølgende økonomiske nedtur i Danmark ramte også Ring Djursland. Det betød, at banens ejer, René Koors, måtte aflyse en række planlagte løb i 1975-sæsonen. Året efter, i 1976, blev der ikke afholdt et eneste løb på banen.

Til gengæld blev Ring Djursland ramme for andre aktiviteter, da det daværende Specialarbejderskolen lejede sig ind og blandt andet afviklede køretekniske kurser på banen. I 1976 trak René Koors sig som løbsarrangør. Den rolle blev overtaget af Ulrik Aubertin-Oxholm, som dannede selskabet Aubertin-Oxholm ApS til formålet. I 1977 kunne Ring Djursland derfor igen lægge asfalt til motorløb.

De følgende års motorløb sled så meget på asfalten, så Dansk Automobil Sports Union i 1981 ikke længere ville godkende den til asfaltløb. Året bød også på uoverensstemmelser mellem banens ejer og Djursland Motor Klub Autosport, der i 1981 havde stiftet selskabet Djursrace ApS for at påtage sig de økonomiske forpligtelser ved løbene.

I 1982 solgte René Koors derfor banen til Arbejdsmarkedsdirektoratet, der var den ansvarlige myndighed for den daglige bruger, Specialarbejderskolen. Den tidligere ejer overtog i den forbindelse igen retten til at afvikle motorløb på Ring Djursland.

Første løb måtte dog vente til 1. juli 1984, hvor der blev lagt ny asfalt på banen, så den igen kunne godkendes af Dansk Automobil Sports Union. Her vandt Thorkild Thyrring i Sports 2000.

I 1987 udløb den 5-årige miljøgodkendelse, som Århus Amt havde udstedt i forbindelse med salget af banen i 1982. Behandlingen af en ny godkendelse trak ud, så i 1988 lå Ring Djursland stille hen. I 1989 blev der afviklet et enkelt løb, der også blev brugt til at lave nye støjmålinger på banen. Efter yderligere fire sæsonen uden motorsport på banen, fik Ring Djursland i 1994 en permanent miljøgodkendelse.

Ved genåbningen i 1994 stod Aarhus Motor Klub Autosport med ansvaret for afviklingen af løbene, men flere medlemmer af Djurslands Motor Klub Autosport blev inddraget i arbejdet. De to klubber fusionerede i 1999, hvorefter de sportslige aktiviteter blev videreført af Djursland Motor Klub Autosport.

I 2004 blev den erhvervsdrivende fond Ring Djursland stiftet. Formålet var at finansiere en videreudvikling af banen i samarbejde med den nye ejer, AMU Center Djursland.

Det førte til installation af et permanent støjmålingsanlæg og en støjvold, der afskærmer banen mod landsbyen Pederstrup. I banens østlige ende fik en afkørsel med sand samt autoværn og hele banen fik et nyt lag asfalt. Banen fik dermed det layout, som den har i dag.

Arrangementer 
Nuværende

 Maj: klassiske motorcykler, Classic TT 2023.
 Juni: Super GT/2L, TCR, Legends Cup, DEC, DS3 Cup, TCR/Super GT Weekend
 August: Historisk 65, 71, 76, 81, 85, 92, Formel, Arion Racing Championship, Seven Racing, moderne/klassisk MC, Historisk Weekend
 September: Special Saloon, Super Cup, 1600 Challenge, Formel 4/5, DEC, Youngtimer klasse 1, 2, 3 og 4, Septemberløb.

Ud over motorløb er der en række andre arrangementer på Ring Djursland

 Køreskoleundervisning
 Køretekniske kurser

Banerekorder 
De officielle hurtigste omgangstider skal sættes under et løb. Hurtigste tid er sat af Henrik Lilja i 2012.

Referencer

Eksterne henvisninger 

 Ring Djurslands officielle hjemmeside
 Ring Djursland på motorsporten.dk

Motorsportsanlæg i Danmark
Etableret i 1950
Bygninger, konstruktioner og anlæg i Syddjurs Kommune